Twitterissä hämmennystä herätti, miten suuntamerkin näyttäminen pyöräillessä onnistuu koko käännöksen ajan. Kuva: Jukka Leinonen

Sosiaalisen median yhteisöpalvelu Twitterissä heräsi keskustelu uudesta tieliikennelaista pyöräilyn osalta. Keskustelu sai alkunsa poliisitarkastaja Konsta Arvelinin sunnuntaina tekemästä twiittauksesta. Arvelin kehui uutta tieliikennelakia twiitissään.

Tiesitkö, että uuden tieliikennelain tullessa voimaan suuntamerkkiä on näytettävä



1) hyvissä ajoin ennen aiottua toimenpidettä ja

2) merkkiä on näytettävä koko toimenpiteen ajan?



Erinomainen uudistus! Uutta ennakoitavuutta parantavaa vilkun käyttöä kannattaa kokeilla jo nyt. — Poliisitarkastaja (@ArvelinKonsta) 5. elokuuta 2018

Ensikatsaukselta Arvelinin twiitti ei ole erikoinen. Poliisilla on tapana tiedottaa kansalaisia ja liikenteessä liikkujia sosiaalisessa mediassa ajoittain.

Erikoisen käänteen twiittiketju sai, kun Arvelinilta kysyttiin, koskeeko ohjeistuksen toinen kohta myös pyöräilijöitä.

"Koskee", twiittasi Arvelin.

Arvelinin vastaus aiheutti hämmennystä ja vastalauseita Twitterissä. Pyöräillessä suuntamerkkiä näytetään osoittamalla kädellä kääntymissuuntaan. Keskustelijat Twitterissä pohtivat, eikö tangon kääntäminen yhdellä kädellä ole vaarallista.

Voi sitä suuntamerkkiä näyttää myös muilla raajoilla. Vaihtoehtoisesti asennat fillariisi vapaaehtoisina valaisimina suuntavalaisimet. Vaihtoehtoja kyllä löytyy. — Poliisitarkastaja (@ArvelinKonsta) 5. elokuuta 2018

Arvelin vastasi, että suuntamerkkiä kääntyessä voi näyttää myös muilla raajoilla. Vastaus aiheutti lisäkysymysten vyöryn. Moni keskustelija Twitterissä kommentoi, että yhdellä kädellä kääntyminen tuntuu vaaralliselta, jos tie on esimerkiksi liukas tai epätasainen. Myös lapsien ja kauppakassien kanssa kääntyminen yhden käden varassa arvelutti. Arvelin pitää kuitenkin kantansa.

Tästä on vitsit kaukana.



Laki ei edellytä, että olet jatkuvasti käsi ojossa suuntamerkin näyttämistä edellyttävän toimenpiteen ajan. Sen sijaan sinun tulee:



a) näyttää suuntamerkkiä näkyvästi ja ymmärrettävästi,

b) hyvissä ajoin ja

c) toimenpiteen loppuun asti. — Poliisitarkastaja (@ArvelinKonsta) 6. elokuuta 2018

Lakiuudistus, johon Arvelin viittaa on eduskunnassa hyväksytty, mutta odottaa vielä presidentin vahvistusta. Lain ehdotettu voimaantuloajankohta on alustavasti 1.6.2020, twiittasi Arvelin.

Olet erinomaisesti kärryillä nykyisestä lainsäädännöstä. Tässä vielä eduskunnan 26.6.2018 hyväksymän uuden tieliikennelain vastaava säännös. pic.twitter.com/k7nXKlzcNo — Poliisitarkastaja (@ArvelinKonsta) 5. elokuuta 2018

Liikenneturvan Oulun aluepäällikkö Rainer Kinisjärvi ei pidä ehdotusta turvallisena. Kinisjärven mukaan käsimerkkiä on hyvä näyttää hyvissä ajoin, mutta turvallisinta on laskea se takaisin ohjaustankoon käännöksessä.

– Täytyy sanoa, että olen aika hämmästynyt, jos kättä täytyisi näyttää koko ajan. Jos puhutaan autosta, joka on huomattavasti helpompi ajoneuvo hallita, niin siinäkin on ohjeistus pitää kädet koko ajan ratissa, vaikka erityistä kaatumisvaaraa ei ole. Kuulostaa aika oudolta ajatukselta, että suuntamerkkiä täytyisi näyttää koko käännöksen ajan, Kinisjärvi sanoo.

Kinisjärvi huomauttaa, että kaduilla liikkuu erilaisia pyöriä. Esimerkiksi laatikkopyörä ja peräkärrypyörä ovat kohtuullisen vaikeita hallita, hän toteaa.

– En lämpenisi ajatukselle, jossa lapsi on pyörän kyydissä ja käden täytyisi olla irrotettuna koko käännöksen ajan. Näkisin asian niin, että suuntamerkki tulisi antaa hyvissä ajoin ja muiden liikenteessä olevien tulee huomioida se.

Kinisjärvi ei lähtisi näyttämään suuntamerkkiä myöskään "muilla raajoilla".

– Kuulostaa vielä hurjemmalta ajatukselta. Lähtisin liikkeelle mieluummin teknisestä ratkaisusta. Nykyään monissa pyöräilykypärissä on saatavilla vilkku ja polkupyöräänkin sellainen on mahdollista asentaa.

Kinisjärvi arvelee, että lakia tullaan noudattamaan puutteellisesti suuntamerkin näyttämisen osalta sen tullessa voimaan.

– Ihmiset eivät osaa vielä tänäkään päivänä noudattaa tieliikennelain pykäliä kevyen liikenteen osalta. Laissa on nytkin melko paljon niin sanottuja kuolleita pykäliä, Kinisjärvi toteaa.